คลังส่งอารีพงศ์ล็อบบี้ญี่ปุ่นรับประกันภัยอุตฯถูกน้ำท่วม
นักลงทุนส่อหนีไทยหลังประกันชิ่งไม่รับน้ำท่วม สั่งปลัดคลังเดินทางไปล็อบบี้บริษัทประกันญี่ปุ่น
30 ต.ค. 2565

นักลงทุนส่อหนีไทยหลังประกันชิ่งไม่รับน้ำท่วม สั่งปลัดคลังเดินทางไปล็อบบี้บริษัทประกันญี่ปุ่น
นายธีระชัย ภูวนาถนรานุบาล รมว.คลัง กล่าวว่า จะให้ นายอารีพงศ์ ภู่ชอุ่ม ปลัดกระทรวงการคลัง เร่งเดินทางไปญี่ปุ่นเจรจากับบริษัทประกันภัยรายใหญ่ให้รับประกันน้ำท่วมกับผู้ประกอบการในนิคมอุตสาหกรรมที่โดนน้ำท่วมต่อไป เพราะขณะนี้บริษัทประกันภัยยังยืนยันไม่ทำประกันภัยให้ เนื่องจากไม่มั่นใจแผนการบริหารจัดการน้ำของรัฐบาล
ทั้งนี้ หากบริษัทประกันไม่รับประกันน้ำท่วมจะทำให้ผู้ประกอบการมีปัญหาในการป้องกันความเสี่ยงทางธุรกิจ และอาจจะย้ายฐานการผลิตไปประเทศอื่นที่ไม่มีความเสี่ยงจากน้ำท่วม รัฐบาลจึงต้องสร้างความเชื่อมั่นให้ต่างชาติเห็นว่าจะไม่เกิดขึ้นอีก
รมว.คลัง กล่าวว่า หากบริษัทประกันภัยในต่างประเทศไม่ยอมรับประกันบริษัทที่เข้ามาลงทุนในไทย จะมีผลกระทบต่อการขยายตัวเศรษฐกิจ เนื่องจากนักลงทุนต่างชาติอาจย้ายฐานการผลิตออกไป ซึ่งถือเป็นเรื่องที่รุนแรง 
สำหรับแนวคิดของ นายกิตติรัตน์ ณ ระนอง รองนายกรัฐมนตรีและ รมว.พาณิชย์ ที่จะให้รัฐบาลรับประกันภัยน้ำท่วมเองคงจะเป็นเรื่องที่ไม่สามารถทำได้
ด้านนายอารีพงศ์ กล่าวว่า ตัวเลขผู้ประกอบการในนิคมอุตสาหกรรม 7 แห่ง ที่ได้รับน้ำท่วมทำประกันภัย 6 แสนล้านบาท และมีผู้ประกอบการเรียกค่าชดเชยเสียหายจากบริษัทประกัน 2 แสนล้านบาท ซึ่งบริษัทประกันในไทยได้ส่งต่อไปยังบริษัทประกันภัยต่างประเทศ โดยบริษัทประกันต่างประเทศพร้อมจะจ่ายชดเชยค่าเสียหายทันที แต่หลังจากนั้นจะไม่ขอรับประกันภัยน้ำท่วมอีกต่อไป
ปลัดกระทรวงการคลัง กล่าวว่า ที่ผ่านมารัฐบาลได้ออกมาตรการสร้างความเชื่อมั่นป้องกันน้ำท่วม ผ่านสินเชื่อดอกเบี้ยต่ำ 1.5 หมื่นล้านบาท ให้ผู้ประกอบการนิคมอุตสาหกรรมกู้ไปสร้างระบบป้องกันน้ำท่วม แต่ยังไม่เพียงพอที่จะสร้างความเชื่อมั่นกับญี่ปุ่นได้
แหล่งข่าวกระทรวงการคลัง เปิดเผยว่า ที่ผ่านมาผู้บริหารสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เดินทางไปหารือกับบริษัทประกันภัยรายใหญ่ที่สิงคโปร์และได้รับเหตุผลว่า ที่ไม่ทำประกันภัยน้ำท่วมให้ต่อ เพราะไทยมีสัดส่วนการทำประกันภัยน้อยมาก แต่ความเสียหายที่เกิดขึ้นมหาศาล ไม่มีความคุ้มค่าที่จะรับทำประกันภัยต่อไป